ZAPISNIK

sa 5. sjednice Gradskog vijeća Grada Otoka koja je održana 8. studenog 2021. godine u 14,00 sati u gradskoj vijećnici Grada Otoka.

PRISUTNI:

1. Stjepan Topalović
2. Ivan Sluganović
3. Slavko Grgić
4. Milenko Drljepan
5. Ivan Žagar
6. Marija Čepo
7. Tomo Babić
8. Mile Matanović
9. Nikolina Cvitkušić
10. Dragan Bojić
11. Dalibor Znahor

ISPRIČANI:

1. Filip Filipović
2. Zoran Popić

Uz vijećnike sjednici su nazočni: Josip Šarić gradonačelnik, Mirko Martinović, tajnik Gradskog vijeća i pročelnik Upravnog odjela za društvene djelatnosti, samoupravu i opće poslove,Marko Tadić pročelnik Upravnog odjela za komunalno gospodarstvo i pravne poslove, Berislav Vuković, pročelnik Upravnog odjela za financije, gospodarstvo i poljoprivredu, Martina Murvaj, predsjednica Savjeta mladih Grada Otoka, Marija Čolaković, ravnateljica Otočke razvojne agencije, Marija Vuković,stručni suradnik za samoupravu i opće poslove, Ivana Šajfar, suradnik za samoupravu i opće poslove.

Prisutni mediji:Plava Vinkovačka

Stjepan Topalović: Srdačno vas pozdravljam. Na sjednici je prisutno 11 vijećnica i vijećnika te sukladno Statutu Gradskog vijeća možemo donositi pravovaljane Odluke. U materijalima ste dobili zapisnik sa prošle 4. sjednice Gradskog vijeća, pa stoga otvaram raspravu. Imali li kakvih pitanja? Ako nema, molim da se dizanjem ruke izjasnimo o zapisniku sa prošle 4. sjednice Gradskog vijeća. Tko je „za“, „protiv“ ili „suzdržan“?Utvrđujemda je jednoglasno prihvaćen zapisnik sa 4. sjednice Gradskog vijeća sa 11 glasova „za“. U materijalima ste također dobili prijedlog Dnevnog reda za današnju 5. sjednicu. Imali li kakvih pitanja ilidopuna dnevnog reda za današnju sjednicu? Ukoliko nema, dajem dnevni red na usvajanje. Tko je „za“, „protiv“ ili „suzdržan“,konstatiram da je predloženi dnevni red prihvaćen sa 11 glasova „za“.

DNEVNI RED

1. Program rada Savjeta mladih Grada Otoka za 2022. godinu. /Izvjestitelj: Martina Murvaj/
2. Prijedlog Odluke o usvajanju izvršenja Proračuna Grada Otoka od 1.1.2021. do 30.6.2021. godine. /Izvjestitelj: Berislav Vuković/
3. Prijedlog Odluke o usvajanju III. izmjene i dopune Proračuna Grada Otoka za razdoblje od 1.1.2021. do 31.12.2021. godine. /Izvjestitelj: Berislav Vuković/
4. Prijedlog III. izmjene i dopune Programa građenja komunalne infrastrukture u 2021. godini. /Izvjestitelj: Berislav Vuković/
5. Prijedlog Odluke o kratkoročnom zaduženju Grada Otoka. /Izvjestitelj: Berislav Vuković/
6. Prijedlog Odluke o imenovanju ulice. /Izvjestitelj: Mirko Martinović/
7. Polugodišnje izvješće Gradonačelnika za razdoblje 1.1.2021. do 30.6.2021. godine. /Izvjestitelj: Josip Šarić/
8. Aktualni sat.

*Ad 1. Program rada Savjeta mladih Grada Otoka za 2022. godinu.*

Martina Murvaj: Sve Vas srdačno pozdravljam. Evo kao što ste i dobili u materijalima bliži se kraj ove kalendarske godine, pa se već razmišlja unaprijed. Pred vama je plan Programa rada Savjeta mladih Grada Otoka za 2022. godinu. Kao što smo i prethodno radili, ove tj. iduće godine intenzivno planiramo kreirati nekakav Program za mlade, koji će detaljnije definirati ciljeve, mjere i zadatke, koje bi lokalna zajednica trebala ostvariti kako bi mladi imali što bolje položaje u našoj sredini. Želimo i dalje ugodno surađivati sa svim predstavnicima vlasti, također želimo pojačati našu suradnju sUdrugom mladih Grada Otoka. Kao i prije išli smo na različite kongrese,ovaj vikend je bio kongres za mlade na kojem su sudjelovale dvije naše članice. Također, sada imamo obilježavanje važnih datuma, to neću sve detaljno čitati jer imate napisano. Od svih važnih datuma želim istaknuti obilježavanje Dana državnosti, Sjećanje na žrtvu Vukovara koju ćemo obilježiti i ove godine u Otoku, isto tako i u Komletincima. Nadalje, želimo i dalje organizirati razne edukacije za mlade, kao što su pisanje životopisa i komunikacijske vještine. Želimo da kroz edukativne radionice mladima damo što više znanja da iskoriste sve svoje interese. Također želimo ove godine ostvariti kino na otvorenom. To je veliki problem, zato što treba puno nekakvih potvrda i dozvola, a organizacijski nije zahtjevno. Ova pozadina je jako zahtjevna jer smo s tim nekim licencama jako ograničeni. Također želimo imati ove godine tj. sljedeće godine foto natječaj godišnja doba kroz Otoki Komletince, dajemo naglasak na Virove, na taj njegov okoliš. I dalje želimo organizirati različite *standup*komedije, imali smo dogovoreno ove godine komičara, ali zbog svih različitih epidemioloških situacija on se nije održao. To ćemo svakako gledati da se iduće godine održi. Želimo i dalje organizirati biciklijade do Virova. Ove godine smo imali jako dobar događaj gledanje suza svetog Lovre na Čistinama. To je bilo jako posjećeno, imali smo čak goste iz cijele županije, ali nas neki nažalost nisu znali pronaći, jer nismo stavili putokaz. To smo ove godine nekvalitetno napravili, to nam je škola za sljedeću godinu. Također želimo dovesti*bubble* nogomet u kolovozu na naše školsko igralište kako bi mladima na što ljepši način obilježili njihov dan. Na kraju našeg programa za sljedeću godinu nalazi se i financijski plan koji je u ukupnom iznosu od 30.000,00 kuna gdje su vam različite stavke koje možete iščitati. Još ću na kraju reći da je ovaj naš Program donesen većinom glasova svih članova Savjeta mladih i tako bih zaključila. Moram iznijeti i nezadovoljstvo što se ova epidemiološka situacija pogoršava, ali nadam se da će to sve proći i da ćemo se onda moći posvetiti zanimljivijim i kvalitetnijim događajima.

Stjepan Topalović: Ima li kakvih pitanja?

Slavko Grgić: Evo samo kratki komentar, s obzirom da sam predsjednik Savjeta mladih Vukovarsko-srijemske županije i zaista mogu potvrditi da je Otočki Savjet mladih jedan od kvalitetnijih u županiji, barem po prikazanom radu. Svakako podrška i ukoliko budete trebali bilo kakav savjet ili nešto drugo možete mi se uvijek javiti. Ovo što ste spomenuli neke greške, to je normalno, bilo što da radite. Ponajprije je najveći motiv potaknuti mlade ljude da se druže, da se bore za neke stvari i događaje koji će doprinijeti boljem životu na području lokalne samouprave. Samo ću istaknuti, nadam se, grešku. Kako stoji u Zakonu o savjetima mladih, Savjet mladih je dužan donijeti program rada najkasnije do 30. rujna tekuće godine. Samo ubuduće da pazite na rokove kako vas netko ne bi prozivao. Moj je komentar dobronamjeran i sam ne nalazim nikakvu zamjerku u ovom planu i programu. Financijski plan je korektan tako da ćete moći ostvariti svoje ciljeve ukoliko to bude bilo moguće zbog pandemije.

Gradsko vijeće grada Otoka na 5. sjednici održanoj 8. studenoga 2021. godine , temeljem članka 21. statuta Grada Otoka (Službeni vjesnik Vukovarsko-srijemske županije broj 14./09., 4/13. i 6/18. i Službeni vjesnik Grada Otoka broj 02/20. , 02/21. i 03/21.), donijelo je jednoglasno sa 11 glasova „za“

ZAKLJUČAK

I.

Prihvaća se Program rada Savjeta mladih Grada Otoka za 2022. godinu.

*Ad 2. Prijedlog Odluke o usvajanju izvršenja Proračuna Grada Otoka od 1.1.2021. do 30.6.2021. godine.*

Berislav Vuković: Kao i svake godine tako i ove usvajamo prijedlog Odluke o usvajanju izvršenja Proračuna Grada Otoka od 1.1.2021. do 30.6.2021. godine. To znači da je to prvo polugodište ove godine. Mogu vas izvijestiti da su prihodi poslovanja bili 23.699.401,53 kn, prihodi od prodaje nefinancijske imovine 113.507,06 kn, rashodi poslovanja 13.388.098,17 kn, rashodi za nabavu nefinancijske imovine 7.386.328,11 kn, primici od financijske imovine 3.350.807,07 kn i izdaci za otplatu zajmova 3.000.000,00 kn. Ovdje bih napomenuo da ovim zbrojemračuna,prihoda i rashoda proračun imao višak prihoda tj. rashoda od 3.389.289,38 kn. Napomenut ću da u odnosu na ono prijašnje izvršenje proračuna računato za prošlu 2020. godinu, tada je bio višak odnosno manjak prihoda odnosno rashoda,sličan iznos,prikazani u proračunu 2021. godine. To se uglavnom odnosilo na projekt Vrata spačvanskog bazena kad su računi došli tek sa zadnjim danom prošle godine. Prihodi su došli u ovoj godini, plaćeni su, tako da imamo ovaj višak prihoda u odnosu na rashode u prvom polugodištu ove godine. Napomenuo bih samo vezano za neke stvari, da su prihodi u jednom dijelu bili manji, a to je bit prihoda od Fonda za izravnanje kojim je inače bilo planirano 25% više u odnosu na ono što je analizirano. Taj prihod je onaj koji dobivamo od strane države tj. Ministarstva financija. Od rashoda treba napomenuti da smo u ovom razdoblju ipak imali izraženije rashode. To su projekt Vrata spačvanskog bazena, te određeni infrastrukturni projekti u komunalnoj infrastrukturi i naravno nova dva korisnika tj. povećani izdaci, to su naš vrtić i ustanova Virovi koja je krenula sa radom u tom razdoblju. Međutim, možemo reći za ovo prvo razdoblje vezano za prvih šest mjeseci da moramo biti zadovoljni i uz ove neke manje prihode koje smo dobili od strane Ministarstva financija. Uspjeli smo završiti i projekt Vrata spačvanskog bazena. Nismo smanjili nikakve donacije u tom razdoblju ni za udruge, građane, socijalne pomoći. Isplatili smo potpore umirovljenicima, potrebitima itd. Tako da u ovom dijelu za prvih šest mjeseci možemo biti zadovoljni sa punjenjem proračuna odnosno sa rashodima koji su u ovom dijelu nerealizirani. Ukoliko ima netko nekakvih pitanja, stojim na raspolaganju.

Stjepan Topalović: Otvaram raspravu. Imali li kakvih pitanja o njegovom izvješću? Ako nema, molim da se dizanjem ruke izjasnimo o Odluci o usvajanju izvršenja Proračuna Grada Otoka za razdoblje od 1.1.2021. do 30.6.2021. godine. Tko je „za“, „protiv“ ili „suzdržan“. Ja se ispričavam, molio bi predsjednika Odbora za financije i proračun da se izjasni.

MilenkoDrljepan: Prije održavanja sjednice Gradskog vijeća sastao se Odbor za financije i proračun, gdje smo razmotrili sve ove stavke što se tiče prihoda i rashoda za prvih šest mjeseci tekuće godine. Bilo je par pitanja, gdje smo to sve razjasnili sa pročelnikom. Predlažem da se prijedlog ove Odluke usvoji.

Stjepan Topalović: Dajem na glasanje ovu točku dnevnog reda. Konstatiram da je Odluka o usvajanju izvršenja Proračuna Grada Otoka za razdoblje od 1.1.2021. do 30.6.2021. godine jednoglasno usvojena sa 11 glasova „za“.

Temeljem članka 108. i članka 1. Zakona o proračunu (NN 87/08, 136/12 i 15/15) i članka 21. Statuta

Grada Otoka (Službeni vjesnik Vukovarsko-srijemske županije 14/09, 4/13 i 6/18, Službeni vjesnik

Grada Otoka 02/20, 02/21 i 03/21), Gradsko vijeće Grada Otoka na 5. sjednici održanoj 8. studenog 2021. godine,jednoglasno sa 11 glasova „za“ donosi

**ODLUKU**

**o usvajanju izvršenja Proračuna Grada Otoka**

**za razdoblje 01.01.2021. – 30.06.2021. godine**

*Ad 3. Prijedlog Odluke o usvajanju III. izmjene i dopune Proračuna Grada Otoka za razdoblje od 1.1.2021. do 31.12.2021. godine.*

Berislav Vuković: Što se tiče samog ovog rebalansa, ovo je treći rebalans u ovoj godini, biti će još jedan onaj zadnji u dvanaestom mjesecu kada se donosi Proračun. Ovaj rebalans je bio prvenstveno kao što ste mogli vidjeti u materijalima koncipiran zbog potrebe donošenja Odluke o usvajanju ovog rebalansa kako bi mogli pokrenuti neke projekte koji su bili planirani do kraja sljedeće godine. Ja ću vam nabrojiti samo te četiri izmjene koje su značajnije u ovom dijelu rebalansa. To su: polaganje strujnog kabela odnosno priključenja Bio-ekološkog edukacijskog centra na mrežu električne energije. Ukupna vrijednost ovog projekta je 2.400.000,00 kn. Kako bi mogli pokrenuti cijelu priču trebalo je staviti cjelokupni iznos u naš Proračun. Grad Otok je investitor koji je i pokrenuo cijelu priču vezano za ovaj dio realizacije samog projekta. Ovdje se uz ovih 2.400.000,00 kn rashoda očekujei potpora od strane HEP-a odnosno Ministarstva gospodarstva u vrijednosti od oko 2.000.000,00 kn. Tako da bi Grad Otok ovaj projekt priključenja Bio-ekološkog edukacijskog centra na mrežu električne energije koštao u visini 400.000,00 do 500.000,00 kn cjelokupne investicije. Ovdje bih napomenuo da će se uz ovaj električni kabel provući i optički kabel tako da bih to značajno povećalo mogućnost opskrbe električnom energijom i internet snagom tj. signalom samog objekta. Druga značajna stvar ovih izmjena i dopuna je sufinanciranje izgradnje dijela ceste Otok – Bošnjaci. Grad Otok je ovdje preuzeo obvezu nasebe sufinancirati dio od 1.000.000,00 kn, dok bi 3.000.000,00 kn osigurale Hrvatske šume. Znači cijela vrijednost ove investicije u ovom dijelu jedne etape bi bila 4.000.000,00 kn, Grad Otok bi sufinancirao 1.000.000,00 kn u tom dijelu, a ostatak bi sufinancirale Hrvatske šume i Županijska uprava za ceste. To bi također bilo značajno za funkcioniranje centra. Treća značajna stavka je nabavka stroja za čišćenje vodotoka. Ukupna vrijednost je oko580.000,00 kn, s obzirom da su za ovaj projekt mogući zainteresirani uz Grad Otok i Grad Vinkovci, općina Andrijaševci i Vukovarsko - srijemska županija. Taj iznos bi se sufinancirao tako da bih svatko platio jednu četvrtinu ukupnog iznosa. Grad Otok bi to izašlo 150.000,00 kn, ostatak od tri četvrtine bi bile sufinancirane putem ugovora kroz proračun Grada Vinkovaca, općine Andrijaševci i Vukovarsko – srijemske županije. Grad Otok bi proveo cjelokupnu nabavu, a sufinanciranje bi se izvršilo na račun Grada Otoka. I zadnja stavka koja je bila bitna u ovom Proračunu odnosno u ovim izmjenama i dopunama Proračuna je potpora ustanovi Virovi za kupnju rabljenog mini busa za prijevoz putnika, s obzirom da se je iskazala potreba da bi ustanova Virovi imala jednu takvu dodatnu djelatnost i mogućnost prijevoza dodatnog broja putnika odnosno nekakvih aranžmana koje bih sklapali zajedno sa turističkim agencijama, javila se potreba za kupnju mini busa koji je bio u leasingu koji je istekao, pa bi Grad Otok ovdje dao potporu ustanovi Virovi koji bi kasnije vjerojatno taj mini bus koristili i uveli u svoju imovinu. Ovo su četiri stvari koje su vezane uz ove izmjene Proračuna, napominjem one zadnje izmjene i dopune Proračuna su u 12 mjesecu. Tada se ide na usklađenje svih onih stavki. Ovo je bitno da se mogu potpisati ugovori i krenuti u realizaciju i nabavku svih ovih stvari koje sam nabrojao.

Stjepan Topalović: Otvaram raspravu.

Milenko Drljepan: Odbor za financije i proračun je raspravljao o ovoj točci dnevnog reda i predlažemo Gradskom vijeću da je prihvati.

Stjepan Topalović: Molio bih da se dizanjem ruke izjasnimo o ovoj točci dnevnog reda. Konstatiram da je Prijedlog Odluke o usvajanju III. izmjene i dopune Proračuna Grada Otoka za razdoblje od 1.1.2021. do 31.12.2021. godine jednoglasno prihvaćena sa 11 glasova „za“.

Temeljem članka 108. i članka 109. Zakona o proračunu (NN 87/08 , 136/12 i 15/15) i članka 21. Statuta Grada Otok (Službeni vjesnik Vukovarsko-srijemske županije 14/09, 4/13 i 6/18 i Službeni vjesnik Grada Otoka broj 02/20, 02/21 i 03/21), Gradsko vijeće Grada Otoka na 5. sjednici održanoj 8. studenoga 2021. jednoglasno sa 11 glasova „za“ donijelo je

**ODLUKU**

o usvajanju III. izmjena i dopuna proračuna Grada Otoka

za razdoblje 1.1.2021. - 31.12.2021. godine

*Ad 4.* *Prijedlog III. izmjena i dopuna Programa građenja komunalne infrastrukture u 2021. godini.*

Berislav Vuković: Nastavno na ove treće izmjene,koje smo imali maloprijetijekom prošle točke, s obzirom da se ostalo veže na šumski doprinos i održavanje komunalne infrastrukture, nisu mijenjale zbog ove tri-četiri stavke koje su mijenjane u Proračunu. Mijenja se samo u Programu građenja komunalne infrastrukture u 2021. godini time da se dodaju ove dvije točke, a to supolaganje strujnog kabela i priključenje na električnu mrežu Bio-ekološkog centra i građenje prometnice Otok – Bošnjaci odnosno sufinanciranje dijela izgradnje prometnice. Te dvije stavke se stavljaju sa punim iznosom u Program građenja komunalne infrastrukture u 2021. godini. Ostale stavke se nisu mijenjale, tako da su u ovom cjelokupnom iznosu navedene njihove vrijednosti i izvori financiranja iz kojih će se oni financirati.

Stjepan Topalović: Otvaram raspravu.

Ivan Žagar: Klub vijećnika HDZ, HKSi HSS predlaže Gradskom vijeću da usvoji ovaj Prijedlog III. Izmjena i dopuna Programa građenja komunalne infrastrukture u 2021. godini.

Stjepan Topalović: Molio bih da se dizanjem ruke izjasnimo o ovoj točki dnevnog reda. Konstatiram da je Prijedlog III. izmjene i dopune Programa građenja komunalne infrastrukture u 2021. godinijednoglasno prihvaćen sa 11 glasova „za“.

Temeljem članka 67., 68. 69 i 70. Zakona o komunalnom gospodarstvu (Narodne novine broj 68/18, 110/18 i 32/20) i članka 21. Statuta Grada Otoka (Službeni vjesnik Vukovarsko-srijemske županije broj 14/09, 4/13, 6/18 i Službeni vjesnik Grada Otoka broj 02/20 i 02/21) Gradsko vijeće Grada Otoka na 5. sjednici održanoj8.studenoga 2021. jednoglasno sa 11 glasova „za“ donosi

**III.Izmjene i dopune Programa**

**građenja komunalne infrastrukture za 2021. godinu**

Članak 1.

U Programu građenja komunalne infrastrukture za 2021. godinu KLASA: 363-01/20-01/15, URBROJ:2188/08-01/1-21-3 od 22. prosinca 2020. godine (Službeni vjesnik Grada Otoka broj 11/2020)

*Ad 5.* *Prijedlog Odluke o kratkoročnom zaduženju Grada Otoka.*

Berislav Vuković: Ovdje je prijedlog Odluke o kratkoročnom zaduženju Grada Otoka. Istu takvu točku smo imali prije godinu dana kada nam je bilo potrebno zaduženje. Ovo je kratkoročno zaduženje putem revolving kredita.To je kredit kojeg možemo uzimati u ratama te to nije ukupan iznos odjednom, ovisno o tome koliko bude potrebno kroz samo poslovanje. Ovaj kredit se uzima za financiranje obrtnih sredstava, a ne za financiranje nekakvih dugoročnih obveza. Maksimalni iznos do kojeg se može podići je 3.000.000,00 kn. Hoće li se taj iznos potrošiti u cijelosti ili ne to ovisi o poslovanju i obvezama Grada Otoka kroz naredno razdoblje. Kamatna stopa je fiksna od 1,50% godišnje. Kredit se vraća jednokratno ili u tranšama, a najkasnije na dan dospijeća kredita u onom dijelu koji se bude iskoristio. To znači da se ne mora iskoristiti u cijelom iznosu. Krajnji rok vraćanja je 12 mjeseci. Instrument osiguranja je jedna zadužnica korisnika kredita, odnosno zadužnica potpisana od strane Grada Otoka obzirom da se ova kreditna sredstva koriste za premošćivanje jaza nastalog zbog različite dinamike priljeva sredstava i dospijeća obveza Proračuna Grada Otoka. Cilj je da imamo jedan takav kreditni aranžman, kada bude trebalo financirati nekakve projekte do kraja godine moramo to i od negdje platiti, a nemamo dovoljno sredstava na računu, da imamo tu opciju. Ne mora značiti da će se iskoristi u ovom iznosu koliko je predviđeno. Kredit se uzima u našoj poslovnoj banci to je Erste banka koja je inače poslovna banka Grada Otoka. Dosad nije bilo problema u uzimanju takvih aranžmana kod njih te smo takve aranžmane vraćali u roku. Istu tu stvar rade ostali gradovi i općine. Dobro je imati takav jedan aranžman pri ruci ako zatreba kao opcija B.

Stjepan Topalović: Otvaram raspravu.

Ivan Žagar: Klub vijećnika HDZ, HKS i HSS predlaže Gradskom vijeću da prihvati Prijedlog Odluke o kratkoročnom zaduženju Grada Otoka.

Stjepan Topalović: Molio bih da se dizanjem ruke izjasnimo o ovoj točci dnevnog reda. Utvrđujem da je prijedlog Odluke o kratkoročnom zaduženju Grada Otoka jednoglasno prihvaćen sa 11 glasova „za“.

Na temelju članka 86.a Zakona o proračunu („Narodne novine“ broj 87/08, 136/12 i15/15), članka 10. Pravilnika o postupku zaduživanja te davanja jamstava i suglasnosti jedinica lokalne i područne (regionalne) samouprave („Narodne novine, broj 55/09, 139/10) i članka 32. Statuta Grada Otok (Službeni vjesnik Vukovarsko-srijemske županije, broj 14/09, 4/13 i 6/18, Službeni vjesnik Grada Otoka 02/20, 02/21 i 03/21), Gradsko vijeće Grada Otoka na 5. sjednici održanoj 8. studenoga 2021. godine,jednoglasno sa 11 glasova „za“ donijelo je

# ODLUKU

**o kratkoročnom zaduženju Grada Otoka**

Članak1.

Odlukom o kratkoročnom zaduženju Grada Otoka u 2021. godini (u daljnjem tekstu:Odluka) odobrava se kratkoročno zaduživanje Grada Otoka, uzimanjem kratkoročnog kredita kod ERSTE BANKA d.d. u iznosu od 3.000.000,00

*Ad 6. Prijedlog Odluke o imenovanju ulice.*

Mirko Martinović: Ovo će biti jedna kratka Odluka, obrazloženje. Prijedlog ove Odluke odnosi se na imenovanje ulice u kojoj se nalazi Bioekološko-edukacijski centar Virovi koja obuhvaća Put k.č. 2630 k.o. Komletinci. Mnogima je nepoznato da je ovaj naš objekt katastarski na području mjesnog odbora Komletinci. Odbor za imenovanje ulica i trgova održalo je svoju sjednicu i donijeli su prijedlog.

Stjepan Topalović: Otvaram raspravu.

Tomo Babić: Na sjednici održanoj dana 8. studenog 2021. godine Odbor za imenovanje trgova i ulica je donio prijedlog da se nova ulica koja obuhvaća Put k.č. 2630 u k.o. Komletinci, to je zgrada Virova u katastarskoj općini Komletinci nazove Virovi. Odbor za imenovanje ulica i trgova daje ovaj prijedlog Gradskom vijeću na usvajanje.

Stjepan Topalović: Tko je za ovakav prijedlog? Utvrđujem da je prijedlog Odluke o imenovanju ulice jednoglasno prihvaćen sa 11 glasova „za“.

Temeljem članka 21. Statuta Grada Otoka (Službeni vjesnik Vukovarsko-srijemske županije broj 14/09, 4/13 i 6/8 i Statuta Grada Otoka (Službeni vjesnik Grada Otoka, broj 2/20, 2/21 i 3/21), Gradsko vijeće Grada Otoka na 5. sjednici održanoj dana 8. studenoga 2021. godine,jednoglasno sa 11 glasova „za“ donijelo je

ODLUKU

o imenovanju ulice

Članak 1.

Imenuje se nova ulica na području Mjesnog odbora Komletinci koja se naziva Ulica Virovi.

*Ad 7.* *Polugodišnje izvješće Gradonačelnika za razdoblje 1.1.2021. do 30.6.2021. godine.*

Josip Šarić: Sukladno Zakonu o financiranju jedinica lokalne samouprave i Statutu Grada Otoka podnosim Izvješće gradonačelnika za razdoblje od 1.1.2021.-30.6.2021. godine. U tom periodu prihodi Grada Otoka u prvom polugodištu iznosili su 27.163.715,66 kn. Rashodi Grada Otoka u prvom polugodištu iznosili su 23.774.426,28 kn. S područja društvenih djelatnosti rashodi su iznosili: za realizaciju programa javnih potreba u športu u prvom polugodištu isplaćeno je 328.883,00 kn. Udrugama u prvom polugodištu isplaćeno je 170.000,00 kn. Zbog pandemije virusa Covid-19 otkazane su manifestacije Otočko proljeće, Sajam kulena i druge. Za troškove stanovanja, pomoć obiteljima poginulih i umrlih hrvatskih branitelja u prvom polugodištu isplaćeno je 239.945,25 kn. Za porodiljne naknade isplaćeno je 88.000,00 kn a za stipendije isplaćeno je ukupno 272.540,00 kn odnosno 5.000 kn po studentu u jednokratnom iznosu. Jednokratne potpore povodom Uskrsa za umirovljenike isplaćene su u visini 252.700,00 kn. Treba naglasiti da usprkos smanjenim financijskim prihodima od poreza u prvom polugodištu Grad Otok nije smanjio davanje za socijalne naknade u druge potpore koje su ostale na razini prošlih godina.

U području komunalne infrastrukture i projekata rashodi su iznosili:Za održavanje i izgradnju komunalne infrastrukture na području Grada isplaćeno je 3.336.292,08 kn. Za projekt Vrata Spačvanskog bazena izdvojeno je 4.438.397,00 kn. U prvom polugodištu proračunskim korisnicima isplaćeno je 2.603.878,13 kn od ukupno 793.000,00 kn koliko je iznosio godišnji plan. Za potpore poduzetnicima i mjere sufinanciranja zapošljavanja uslijed pandemije virusa Covid – 19 utrošeno je 386.669,66 kn.Od projekata izdvajam: Virovi-vrata spačvanskog bazena izgradnja i opremanje Bioekološko-edukacijskog centra Virovi.Provedba projekta je završena 30. travnja 2021. godine, a 1. svibnja objekt je počeo s radom. U sklopu projekta sufinanciraju se plaće za tri djelatnika Grada.„Želim raditi-želim pomoći“ – faza II. Pri kraju je provedba II faze u vrijednosti 4.852.750,00 kn. Dana 18. lipnja 2020. godine potpisan je ugovor i započela provedba, zaposleno 55 žena i 330 korisnika na period od 12 mjeseci. Cijeli projekt će trajati 15 mjeseci. Projekt financira plaće za tri djelatnice koje provode projekt. Taj projekt je već realiziran. Očekujemo novi natječaj kao bi se mogli prijaviti za treću fazu tog projekta. Inače mi smo imali dva projekta jedan kojeg je provodio Grad Otok sa Udrugom „Hrvatska žena“ Otok kao partnerom i drugi projekt kojegprovodi Udruga umirovljenika. Ovog trenutka projekt kojeg je provodio Grad Otok je završio. Ima malo problema koji su i očekivani, jer su korisnici naučili na ovakvu vrstu potpore i pomoći. Nadamo se do kraja godine eventualno početkom iduće godine novom natječaju. Mi smo pripremljeni da se javimo odmah na novi natječaj i da se nastavi taj projekt provoditi dalje.

Izdvojio bih također izgradnju pristaništa na Otočkim Virovima, dakle sve ove građevine koje su građene uz vodotok Virovi zahtijevale su projektnu dokumentaciju, građevinsku dozvolu i izgradnju. Radi se o dosta složenom poslu, pristaništa na oko izgledaju jednostavne građevine ali procedura je bila prilično složena. I uz suglasnost Hrvatskih voda i uz građevinsku dozvolu moralo se pristupiti jednom stvarno ozbiljnom poslu, da li bi se to uopće smjelo tamo graditi. Ministarstvo regionalnoga razvoja i fondova Europske unije je u okviru osiguranih sredstava iz Programa održivog razvoja lokalne zajednice za 2021. godinu odobrilo financiranje projekta „Građenje građevine infrastrukturne namjene prometnoga sustava – pristaništa za električni brod i čamce – pratećih sadržaja u funkciji građevine javne namjene – Bioekološko-edukacijski centar „Virovi“ – faza I u iznosu od 250.000,00 kuna.Ukupna vrijednost I. faze projekta iznosi 458.323,14 kuna. U II. etapi građenja predviđeno je izvođenje javne rasvjete i ugradnja električnog punjača za punjenje akumulatora električnog broda. U sklopu dozvole planirana je izgradnja i javne rasvjete na drugoj stani ceste uz vodotok Virovi. Nismo se još odlučili kada da idemo u izgradnju tog dijela rasvjete. Malo smo financijski u sportskom žargonu rečeno, stali na loptu. Nije nam ovog trenutka to prioritet, gradit ćemo to kada nam to bude trebalo. Još jedan od važnijih projekata koje smo realizirali bio je „Nadogradnja modernizirane javne rasvjete led žaruljama u Otoku i Komletincima“.Ovim projektom nadopunjeno je 180 novih LED žarulja u svim ulicama na području Otoka i Komletinaca. Ukupna vrijednost je 468.432,00 kn od čega je 130.436,00 kn sufinanciralo Ministarstvo prostornog uređenja, graditeljstva i državne imovine. Mi smo nakon onog projekta ESKO modela uvođenja LED rasvjete zatekli jedno činjenično stanje da nam nedostaje u pojedinim ulicama dovoljna količina svijetla. Pogotovo u onim ulicama koje su veće i šire kao naprimjer glavna ulica u Komletincima, koju smo prvu napravili, tako smo i sve sporedne ulice. Mi smo ugradili 180 novih rasvjetnih tijela i tako građanima omogućili puno kvalitetniju rasvjetu. Ono što je važno radi se o LED rasvjeti gdje se radi i o značajnom smanjenju potrošnje koju smo imali s onom ranijom rasvjetom. Jedan smo od gradova koji je u potpunosti zamijenio javnu rasvjetu sa LED, koja je i ekološki prihvatljivija. Još jedan projekat na kojem se radi dosta intenzivno je izgradnja projektno-tehničke dokumentacije za izgradnju klaonice sa rasjekaonicom mesa i hladnjačom. U tijeku je izrada projektne dokumentacije za izgradnju. Županija je nositelj projekta, Grad Otok partner, ORA i HRAST su suradnici na projektu. Ukupna vrijednost projekta je planirana u iznosu 2.055.955,00 kuna od čega će 1.747.561,75 kuna biti sufinancirano sredstvima EU.Vamaje sve poznato o tom projektu. Onoga trenutka kada mi budemo imali nešto značajnije informacije izvijestiti ćemo vas na Gradskom vijeću. Radi se o jednom ne otočkom nego županijskom, možemo reći i širem značaju ovoga projekta. Ja se nadam da će bitiintenzivna dinamika u ishođenju projektiranja, građevinske dozvole i sredstava financiranja. Ovo je sigurno jedan projekt koji će za područje ponajprije za nas kao grad značiti puno za naše sugrađane, a ono što je sigurno a nama važno to su i otvaranja novih radnih mjesta. Još jedan značajan projekt a bio je u suradnji sa Fondom za zaštitu okoliša, radi se o isporuci spremnika. Fond za zaštitu okoliša u sklopu projekta „Nabava spremnika za odvojeno prikupljanje komunalnog otpada“ isporučio je na reciklažno dvorište grada Otoka 1800 spremnika žute boje za odvojeno prikupljanje plastičnog otpada. Spremnici su volumena 120 i 240 litara. Ukupna vrijednost projekta iznosi 351.000,00 kuna, od čega je Grad Otok sufinancirao iznos od 51.921,90 kuna.Možemo također reći kada je u pitanju zbrinjavanje otpada na području naše županije da Grad Otok uistinu dobro obavlja tu svoju ulogu i zadaću koju treba.

Ivan Žagar: Klub vijećnika HDZ-a, HKS-a i HSS-a predlaže Gradskom vijeću da prihvati navedeno polugodišnje izvješće gradonačelnika.

Stjepan Topalović: Ukoliko više nema nikakvih pitanja i dopuna dajem na glasovanje polugodišnje izvješće gradonačelnika na usvajanje, tko je „za“? Konstatiram da je jednoglasno sa 11 glasova „za“ usvojeno Polugodišnje izvješće Gradonačelnika za razdoblje 1.1.2021. do 30.6.2021. godine.

Gradsko vijeće Grada Otoka na 5. sjednici održanoj 8. studenoga 2021. godine, sukladno članku 35b. stavku 1. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13,- pročišćeni tekst, 137/15 -ispravak, 123/17 , 98/19 i 144/20), jednoglasno sa 11 glasova „za“ donosi

**ZAKLJUČAK**

I.

Prihvaća se Izvješće o radu Gradonačelnika Grada Otoka za razdoblje 1. siječnja do 30. lipnja 2021. godine.

*Ad 8. Aktualni sat.*

Ivan Žagar: Klub vijećnika HDZ-a, HKS-a i HSS-a predlaže Gradskom vijeću da se donese Odluka o elektronskom glasovanju odnosno putem video veze izravnim priključenjem za vijećnike koji se nalaze u izolaciji radi korona virusa, da nam se ne bi desilo kada budemo trebali izglasavati rebalans da nemamo potrebnu većinu.

Nikolina Cvitkušić: Kratko ću se osvrnuti ako ste unazad par tjedana vidjeli medije i vijesti. Upoznati ste sa terminom „menstrualno siromaštvo“ prevenciju protiv menstrualnog siromaštva u Republici Hrvatskoj započeo je grad Varaždin a nakon njih model su preuzeli grad Rijeka i ostali manji gradovi i općine u RH. Ono što smo mi htjeli jeste da grad Otok uzme u obzir da i mi kao lokalna zajednica preuzmemo jedan takav model u kojem bi se osiguravale higijenske i menstrualnih potrepština za djevojčice u osnovnim školama u Otoku i Komletincima. Također ono što smo htjeli predložiti jeste da se to uvrsti kao aktivnost u troškovnik i proračun i ako ikako je moguće ove godine, ako ne onda slijedeće.

Slavko Grgić: Prenio bih molbu mještana Komletinaca za donaciju uređenja puta kod groblja prema šumi, jer su tamo stanovi i vikendice pa se tako ovih dana u više navrata ide prema njima. Navode kako je nemoguće ondje prolaziti. Još bih kratko dodao odnosno postavio jedno pitanje s obzirom na potpisane ugovore sa udrugama koliko je isplaćeno i jeli u planu isplatiti preostali dio sukladno ugovoru. Dodatno bih s obzirom na tu važnost istaknuo projekt regionalne klaonice.Je li u planu uvesti dodatne potpore u poljoprivredi čime bi se uveo fond koji bi bio potpora radu klaonice to jest za grla koja su propisana za klanje. Još jedno pitanje, ima li grad u planu uvesti nekakve dodatne potpore za mlade obitelji i to u obliku stambenog sufinanciranja, da li u vidu subvencije kupovine nekretnine ili za ulaganje u opremanje ili doradu nekretnine.

Stjepan Topalović: Ja ću mu odgovoriti na prvo pitanje, što se tiče saniranja ceste kod groblja prema stanovima, prvo radi nje same a i radi komemoracije koja je 4. prosinca mi to moramo sanirati. Što se tiče prijedloga Nikoline Cvitkušić o menstrualnom siromaštvu ja bih ga dao na usvajanje.

Josip Šarić: Ja bih to ipak malo obrazložio. Tema koju je Nikolina otvorila ja bih htio da to malo ozbiljnije prokomentiramo i analiziramo. U Saboru je to izazvalo nekakve neobične i čudne reakcije nekih zastupnika. Iskreno nisam dovoljno upoznat sa temom i volio bih to detaljnije analizirati da ne glasujemo dali to treba ili ne treba. Stava sam da sve što vijećnik ili vijećnica predlože je u interesu građana i da to zajedno podržimo. Mi smo jedna mala konzervativna sredina, iskreno idemo to zajedno pripremiti. Nikolina je aktivna u tom području i nije problem da to zajedno napravimo, pa da onda razgovaramo na vijeću o tome. Mi kao grad uvijek smo na strani da pomognemo našim sugrađanima pa bih se ovdje osvrnuo na problem koji je bio sa prijevozom djece. Naime dogodio se jedan problem da su kako smo mi to davnih dana imali da bi bili imali ravnopravan odnos prema svoj našoj djeci. Svojevremeno vam je grad plaćao prijevoz odnosno troškove jednog autobusa te je u jednom trenutku to na žalost bio prevelik teret za proračun tadašnje općine i odustalo se je od toga. Time se stekla nekakva navika roditelja te je Polet koristio postojeći autobus i uveo dvije ili tri linije i onda pokrivao to na takav način. Međutim, tu se dogodilo nešto drugo da su se tu pojavljivali troškovi koje je Polet tražio da nadoknade roditelji. Mi smo kao grad preuzeli tu obavezu i u proračunu osigurali potrebna sredstva i riješili taj problem. Kao što pomažemo u tom području pa tako i u nabavci drugih radnih materijala, ravnateljicama u njihovom radu, mi smo od rijetkih gradova koji svaki mjesec daje potporu i jednoj i drugoj školi za svoj redoviti rad. To u konačnici nije naša zakonska obaveza, ali je naša odgovornost i razumijevanje problema škole, iako mi nismo kao grad osnivači već županija, ali pristupamo ozbiljno i odgovorno. Također tu pomažemo studentima u vidu stipendija, srednjoškolcima u plaćanju troškova prijevoza, smještaj našim srednjoškolcima koji pohađaju škole u drugim gradovima. Ovo je jedna zanimljiva ideja ali smatram da ipak trebamo sjesti i razgovarati o tome. U financijskom smislu to ne mislim da je problem nego to gledam da ne bi imali nekakvu kontra reakciju od škole ili roditelja. Jednostavno tu želim da budemo oprezni. Što se tiče potpora i isplata udrugama ne znam koliko ste zapazili kroz Berislavovo izvješće, nama se događa ozbiljan problem u smislu smanjenja proračuna zbog ove covid situacije za nekih dvadeset posto proračuna koji smo imali i značajno povećanje na dvije pozicije. Jedna pozicija je dječji vrtić Otok. Tu smo socijalno osjetljivi te imamo izraženo empatiju prema našim roditeljima da praktički svako dijete sa područja Otoka i Komletinaca može koristiti usluge vrtića. To je rezultiralo današa izdvajanja koja su prije bila milijun i nešto više kuna, a danas su narasla na dva milijuna i četiristo tisuća kuna. Prije rekonstrukcije vrtića imali smo sedam zaposlenih djelatnika i pedesetero djece, danas imamo petnaest zaposlenih djelatnika i sto dvadesetero djece. Sada koristimo situaciju da prenamijenimo još jednu prostoriju za još jednu grupudo kraja godine, te će ta grupa moći od Nove godine krenuti u vrtić. Što se tiče isplata udrugama mi ćemo za sljedeću sjednicu vijeća pripremiti izvješće koliko je koja udruga dobila novca tako da imate točan podatak. Od sljedeće godine nažalost neće biti realno da zadržimo isti iznos kao što je to bilo do sada. Najveći potrošači u proračunu su NK Otok i NK Slavonac. NK Slavonac je udruga koja je dobila do sada najviše potpora, mislim da je Bero rekao negdje oko 202.000,00 kuna od planiranih 300.000,00 kuna. Neće biti realno isplatiti ni njima ni drugima, naravno da ćemo mi do kraja godine biti korektni prema onim udrugama koje nisu dobile potpore ili su manje dobile pa da dobiju više. Nećemo ostaviti ni jednu udrugu da ne može riješiti svoj problem, ali prošlo vrijeme kada je novaca bilo za te potpore jako puno se davalo te će ih sada biti manje. Kolega Slavko je spomenuo ovo pitanje potpora za stočare, dapače, Slavko je inače kao službenik u županiji uključen u realizaciju tog projekta pa je informiran dobro i što se u kojoj fazi događa. Ispred grada Otoka je to kolega Marko Spajić. Mi kao grad, a ponajviše županija zajedno s Ministarstvom poljoprivrede, trebamo naći način kako da ovaj projekt u tom dijelu stočnog fonda počne rasti. Moći će rasti samo na način ako ljudi koji se bave stočarstvom budu imali značajno izdašnije potpore nego što to imaju sada. Jesu li one dovoljne te što daje ministarstvo i mogućnosti koje bi eventualno imali pojedinci za povlačenje sredstava iz EU fondova? Vjerojatno tu ima dosta potpora i smatram da naprosto ova potpora daje razlog zašto netko tko danas drži sto tovljenika sutra se odlučuje da drži petstotina tovljenika, a to će sigurno biti poticaj u vidu izgradnje ove klaonice sa rasjeckaonicom. Ja to držim sa jednom malom rezervom, malo se bojim iz kojih izvora će se financirati tako velik projekt, još uvijek ja ne znam taj izvor financiranja. Naravno treba biti hrabar kada se krene u tako veliki projekt ja vjerujem da će se uspjeti, a jedan je ovaj naš u Otoku, a drugi projekt je u Virovitičkoj županiji u općini Čađavica. Dugoročno gledano to će našim stočarima biti od vrlo velike koristi. Ako nešto ova država radi dobro onda je to na području stambenog zbrinjavanja. Ovoga trenutka potpore daje županija u vidu jednokratnih pomoći, bilo bi dobro da sukladno svojim mogućnostima i grad osigura taku vrstu potpore. Imamo vrstu potpore putem APN, mogućnost koju država daje putem Središnjeg državnog ureda za stambeno zbrinjavanje po tri ili četiri modela koja postoje. Ovu stavku smo već imali u proračunu, te ćemo pokušati vidjeti što možemo napraviti sa takvom vrstom potpore. Imamo još jednu vrstu potpore koju dajemo za uređenje fasada na obiteljskim kućama. Nažalost, kroz ove programe koje daje ministarstvo nije bilo dovoljno prijavljenih, te je isti obustavljen i ponovno pokrenut. Mi smo svojevremeno imali da dajemo potpore po deset ili dvadeset tisuća kuna obitelji koja se odluči urediti fasadu. Ukratko bih se osvrnuo na projekt Virovi gdje imamo za dovršiti priključak električne mreže i asfaltiranje ceste da bi Virovi u svom nekom pravom smislu mogli raditi i funkcionirati onako kako treba. Ovo ljeto je bilo izrazito uspješno po pitanju poslovanja Virova zahvaljujući Mariji i ekipi sa Virova. Moramo biti svjesni činjenice da će trebati dosta vremena da se takav projekt još bolje uhoda. Ono što još moramo napraviti je postavljanje optičkog kabela za Internet ako ne uspijemo realizirati donaciju sa HEP-om postaviti ćemo cijev kroz koju će se to kasnije moći postaviti. Tim činom i izgradnjom ceste, mi smo ovih dana potpisali ugovor na četiri milijuna kuna od čega dva milijuna kuna Hrvatske šume, a milijun kuna Uprava za ceste i milijun kuna Grad Otok. S tim iznosom mi ćemo riješiti jedan dio, vidjeti ćemo koliko će to natječaj pokazati, ostaje nam još nekih 11 milijuna kuna. Već sam obavio neke određene razgovore sa županijom, ŽUC-om i sa Hrvatskim šumama, išli bi još u jedan eventualno dva zajednička ugovora o sufinanciranju. Moja procjena je da nećemo uspjeti riješiti prekategorizaciju ceste, ali ćemo uspjeti to riješiti na ovaj način, te vjerujem da ćemo do sljedeće jeseni imati cestu do Virova. Još bih istaknuo činjenicu da je sa 15. prošlog mjeseca započeo rad stalne službe Općinskog suda u Vinkovcima sa gruntovnicom u zgradi stare policije. Mislim da smo time napravili važan iskorak. Prošli tjedan smo imali sastanak sa predstavnicima Geodetske uprave iz Zagreba, sa temom otvaranja Odjela katastra u Otoku, koji bi trebao početi sa radom 15. ovoga mjeseca. Time će se otvoriti sedam do osam radnih mjesta, što je prilično dobro za naš grad.Na kraju pozivam vas na obilježavanje komemoracija 2. i 4. prosinca u Otoku i Komletincima.

Slavko Grgić: Htio sam još samo nadodati, što se tiče obnove cesta možda mogu predložiti da se objavi nekakav hodogram plana aktivnosti kojom bi se dinamikom odvijala obnova cesta. Ovo predlažem jer mnogi negoduju i propituju kada će sve biti gotovo jer je sve uništeno.

Josip Šarić: Aglomeracija je ušla u svoju završnu fazu. Radovi u Komletincimasu u završnoj fazi jer smo dogovorili sa izvođačem radovaCestoradom i VVK da ovu prvu sanaciju napravimo kod njih u Komletincima. Iskoristili smo mogućnost da kroz proračun sufinanciramo cestu u A. Stepinca i u Komletincima - Školsku ulicu i ulica Kralja Tomislava koju smo mi jednim dijelom sufinancirali. Ostatkom smo sanirali ulicu A. Starčevića i one ulice koje su preostale, u dogovoru sa Cestoradom do kraja godine bi trebalo napraviti sanaciju svih ulica u Otoku ukoliko to dozvole vremenske prilike. Dinamika izvođenja radova ovisi o izvođaču radova i možemo ih eventualno pitati kada će koju ulicu raditi. Te ćemo javno objaviti na stranici grada. Još sam vam propustio reći da nagodinu planiramo pronaći mogućnost da sve ulice, u kojima smo radili projekt kanalizacijske mreže, asfaltiramo. Završio bih s tim da bi do šestog mjeseca nagodinu bili gotovi svi radovi po pitanju aglomeracije.

Gradsko vijeće Grada Otoka na 5. sjednici održanoj 8. studenog 2021. godine, temeljem članka 21. Statuta Grada Otoka (Službeni vjesnik Vukovarsko-srijemske županije, broj 14/09, 4/13, 6/18 i Službeni vjesnik Grada Otoka, broj 02/20, 02/21 i 3/21), jednoglasno sa 10 glasova „za“ donosi

ZAKLJUČAK

I.

Gradsko vijeće Grada Otoka prihvaća Prijedlog Odluke Kluba vijećnika HDZ-a, HKS-a i HSS-a o elektronskom glasovanju, odnosno glasovanju putem video veze izravnim priključenjem za vijećnike koji se nalaze u izolaciji/samoizolaciji uzrokovane virusom COVID-19.

Stjepan Topalović: Ukoliko nema više nikakvih dopuna i prijedloga, dajem na glasovanje odnosno usvajanje Prijedloga kluba vijećnika HDZ, HKS i HSS o elektronskom glasovanju vijećnika koji su u izolaciji ili samoizolaciji. Dajem ovaj prijedlog na usvajanje, tko je za? Konstatiram da je jednoglasno sa deset glasova „za“ prihvaćen navedeni prijedlog.

Sjednica završena u 15:00 sati.

TAJNIK GRADSKOG VIJEĆA

Mirko Martinović PREDSJEDNIK

GRADSKOG VIJEĆA

Stjepan Topalović

ZAPISNIČAR

Marija Vuković